CELEX: C2005/315/23
Language: lt
Date: 2005-12-10 00:00:00
Title: Byla T-354/05  2005 m. rugsėjo 19 d.  pareikštas ieškinys byloje TF1 prieš Komisiją

10.12.2005   
            
            
               LT
            
            
               Europos Sąjungos oficialusis leidinys
            
            
               C 315/12
            
         2005 m. rugsėjo 19 d. pareikštas ieškinys byloje TF1 prieš Komisiją
   (Byla T-354/05)
   (2005/C 315/23)
   Proceso kalba: prancūzų
   Šalys
   
      Ieškovė: Télévision française 1 SA (Boulogne, Prancūzija), atstovaujama advokatų J.-P. Hordies, C. Smits
   
      Atsakovė: Europos Bendrijų Komisija
   Ieškovės reikalavimai
   
               —
            
            
               panaikinti 2005 m. balandžio 20 d. Komisijos sprendimą dėl mokesčio schemos France Télévision naudai;
            
         
               —
            
            
               priteisti bylinėjimosi išlaidas.
            
         Ieškinio pagrindai ir pagrindiniai argumentai
   Šiuo ieškiniu Télévision française 1 prašo panaikinti 2005 m. balandžio 20 d. Komisijos sprendimą, kuriuo ji Prancūzijos valdžios institucijų France Télévision naudai įvestą mokesčio schemą pripažino suderinama su bendrąja rinka pagal EB sutarties 86 straipsnio 2 dalį.
   Ieškovė nurodo penkis pagrindus savo ieškiniui dėl panaikinimo, kurie iš esmės grindžiami:
   
               —
            
            
               nepakankamu sprendimo motyvavimu;
            
         
               —
            
            
               teisių į gynybą neužtikrinimu; ieškovė kaltina Komisiją nepateikus oficialaus įspėjimo, kad būtų galima pateikti savo pastabas, ypač dėl Prancūzijos valstybės prisiimtų įsipareigojimų tinkamumo ir jų apimties nagrinėjamos pagalbos vertinimo procedūroje, neatsižvelgiant į esamą ieškovės ir Komisijos bendravimą bei jų ankstesnius kontaktus;
            
         
               —
            
            
               Prancūzijos valstybės įsipareigojimų nepakankama apimtimi; ieškovės nuomone, pasiūlyti įsipareigojimai negali užtikrinti Prancūzijos mokesčio schemos suderinamumo su valstybės pagalbai taikytinais Bendrijos teisės aktais, ypač su viešosios paslaugos proporcingo finansavimo taisykle ir pareiga skaidriai naudoti valstybės išteklius;
            
         
               —
            
            
               piktnaudžiavimu procesu; ieškovė kritikuoja atsakovės ketinimą nacionalinėms valdžios institucijoms perduoti pareigą vertinti, ar valstybės paramos priemonė yra pagalba Bendrijos teisės prasme, nors tokia kontrolė priklauso išimtinei Komisijos kompetencijai;
            
         
               —
            
            
               teisės klaida taikant EB sutarties 86 straipsnio 2 dalį pagalbai, atsirandančiai dėl per didelio su viešąja paslauga susijusių įsipareigojimų kaštų atlyginimo. Ieškovė ginčija tai, kaip Komisija aiškina Altmark
                   (1) taisyklę ir jos taikymą šiuo atveju. Ji mano, kad atsakovė padarė teisės klaidą vertindama, ar viešosios paslaugos teikimo kaštams kompensuoti skirta valstybės priemonė galėjo būti pateisinta pagal EB sutarties 86 straipsnio 2 dalį, nors pati Komisija konstatavo, kad minėta priemonė neatitinka sprendimu Altmark įtvirtintų sąlygų.
            
         
      (1)  Susijusią su 2003 m. liepos 24 d. byla C–280/00, Rink. p. I-7747.